Körfuknattleikssamband Íslands hefur slegið tveimur næstu leikjum KR í úrvalsdeild karla á frest. Þetta er gert þar sem fjöldi leikmanna er ýmist í einangrun eða sóttkví.
Breiðablik og KR áttu að eigast við klukkan korter yfir sex í kvöld og svo var fyrirhugaðir leikur KR á útivelli við Val á mánudag. Báðum leikjum hefur nú verið frestað og unnið að því að finna nýja leiktíma. Að auki hefur tveimur leikjum Selfyssinga í 1. deild karla sem áttu að vera spilaðir um helgina verið frestað, sem og kvennaleik KR og Stjörnunnar í 1. deild kvenna. Einn leikur er þó enn á dagskrá í úrvalsdeild karla í kvöld. Það er leikur Íslandsmeistara Þórs í Þorlákshöfn og bikarmeistara Njarðvíkur. Sú viðureign hefst klukkan korter yfir átta. Einn leikur var spilaður í deildinni í gærkvöld. Þar vann Þór Akureyri sinn fyrsta sigur í vetur. Þór vann þá Grindavík, 82-80.
Ágúst Elí Björgvinsson landsliðsmarkvörður í handbolta hefur gert samning við danska úrvalsdeildarliðið Ribe Esbjerg. Ágúst Elí fer til liðsins frá Kolding í Danmörku og tekur samningurinn gildi næsta sumar. Ágúst Elí sem er einn þriggja markvarða í landsliðshóp Íslands fyrir EM í janúar hefur leikið í atvinnumennsku frá 2018. Ágúst og félagar í íslenska landsliðinu áttu að spila vináttuleiki við Litáen í kvöld og á sunnudag, en þeim var frestað fyrr í vikunni. Í staðinn æfir íslenska liðið nú af krafti, en fyrsti leikur Íslands á EM verður við Portúgal næsta föstudag í Búdapest. Að auki verða svo Ungverjar og Hollendingar með Íslandi í riðli. Holland sem leikur undir stjórn Erlings Richardssonar lék vináttuleik við Svíþjóð í gærkvöld. Svíar unnu Hollendinga með 34 mörkum gegn 30. Samkvæmt upplýsingum frá HSÍ í morgun eru allir leikmenn Íslands bæði meiðslalausir og veirufríir.
Tveimur leikjum KR-inga í efstu deild karla í körfubolta hefur verið frestað þar sem leikmenn eru ýmist í einangrun eða sóttkví. 